钦定古今图书集成/明伦汇编/闺媛典/第202卷 > 蒋尧臣妻周氏
## 钦定古今图书集成/明伦汇编/闺媛典/第202卷 > 蒋尧臣妻周氏

按《淮安府志》：“周氏，大河卫参将周尺女。年十六，适淮
安卫蒋尧臣。甫十月死，无子，女屡欲从死。先是祖姑
杨氏适尧臣祖继禄，禄死于海，姑汤氏适尧臣父把
总乔，乔死于运，皆守节。见周欲死，哭谓周曰：‘汝死如
我二老寡何’？周拭泪从命。复有逼之改节者，周三自
缢，皆救免。家贫，以纺绩供养。杨终，周诣东海，携祖翁”
骸骨合葬之。汤患背疮，刲股进之愈。又病风痰十馀
年，周侍左右，始终不懈。汤终亦与翁合葬。抚嗣子汝
琪为诸生。万历四十四年旌表。